Հոգեբանական հարցազրույց

Հոգեբանական հարցազրույց, մասնագիտական նպատակաուղղված զրույց երկու կամ ավելի անձանց միջև, որի ընթացքում հարցեր են տրվում հարցազրույցը վարողի կողմից՝ որոշակի ուղղվածությամբ տեղեկատվության ստացման նպատակով։ Հոգեբանական հարցազրույցը ենթադրում է անցկացման որոշակի պայմաններ, որոնք անհրաժեշտ են բարենպաստ շփման համար։ Հարցազրույցը կարող է լինել ոչ կառուցվածքային, կիսա-կառուցվածքային և կառուցվածքային։ Կառուցվածքային հարցազրույցը ենթադրում է որոշակի կառուցվածքային պլան՝ հարցերի հստակ հաջորդականություն, որին հետևում է հոգեբանը։ Հարցազրույցի մեթոդը կարող է կիրառվել տարբեր նպատակներով․ հետազոտության, ախտորոշման, աշխատանքի ընտրության կողմնորոշման, հետագա հոգեբանական աշխատանքի պլանավորման, և այլ նպատակներով։ Հարցազրույցի հարցերը կարող են լինել բաց՝ որը ենթադրում է ընդլայնված պատասխան, և փակ, որը ենթադրում է "այո" կամ "ոչ" պատասխան։

Հարցազրույցը որակական մեթոդ է, որը այլ հոգեբանական հետազոտական մեթոդներից տարբերվում է իր ճկունությամբ, հետազոտվողի սուբյեկտիվ ընկալման առանձնահատկությունների բացահայտման հիման վրա։ Այս մեթոդի հիմնական առավելությունը խորքային և մանրամասն տեղեկատվության ստացումն է, որը հնարավորություն է տալիս ամբողջական պատկերն ստանալու հետազոտվողի անձի մասին։ Բժշկական-հոգեբանական հարցազրույցը իրականացվում է հիմնականում հոգեկան խնդիրների բացահայտման նպատակով՝ հետագա հոգեթերապևտիկ աշխատանքի պլանավորման նպատակով։

Ծանոթագրություններ 

Հոգեբանություն